ORDE do 9 de marzo de 2010 pola que se regula o procedemento de adxudicación de estadías nas residencias de tempo libre dependentes desta consellería para o ano 2010.
CONSELLERÍA DE TRABALLO E BENESTAR — III. OUTRAS DISPOSICIÓNS — 15/03/2010

O Estatuto de autonomía de Galicia, no seu artigo 27.23º, asígnalle á comunidade autónoma competencia exclusiva en materia de asistencia social.
Por outra banda, o Real decreto 4123/1982, do 29 de decembro, sobre traspaso de funcións e servizos da Administración do Estado á Comunidade Autónoma de Galicia en materia de tempo libre, dispón que terán dereito a ser usuarios das residencias traspasadas todos os traballadores españois e os familiares destes, calquera que sexa o lugar do seu domicilio.
A Lei 13/2008, do 3 de decembro, de servizos sociais de Galicia, no seu artigo 2 define os servizos sociais como o conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega, competencias atribuídas neste sector á Consellería de Traballo e Benestar a través do Decreto 335/2009, do 11 de xuño.
A Consellería de Traballo e Benestar dispón de dous centros destinados ao desfrute do lecer das familias, as residencias de tempo libre de Panxón e O Carballiño, ás que se lles quere dar un fondo contido social, posibilitando o acceso de familias con baixos recursos a un período vacacional nas residencias de tempo libre de Galicia.
Mediante esta orde se ofertan quendas de estadías nas devanditas residencias, co fin de favorecer a comunicación e participación persoal e socio-familiar, cumprindo unha importante función social. Neste sentido, esta orde recolle aspectos, tales como a determinación das persoas destinatarias, distribución de prazas, servizos ofertados, solicitudes e tramitación, adxudicacións, prezos e pagamento, contribuíndo con isto a reforzar a confianza da cidadanía no funcionamento do sistema.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto.
Esta orde ten por obxecto regular o procedemento de adxudicación de estadías e servizos das residencias de tempo libre de Panxón e O Carballiño para o ano 2010, sitas nas localidades de Panxón-Nigrán (Pontevedra) e O Carballiño (Ourense), respectivamente, e dependentes da Secretaría Xeral de Familia e Benestar da Consellería de Traballo e Benestar.
Artigo 2º.-Persoas destinatarias.
Poderán ser destinatarias todas as persoas maiores de idade, ou menores sempre que vaian acompañados dos seus proxenitores ou titores legais, que teñan a súa residencia en territorio español. Igualmente poderán acollerse a esta orde os galegos residentes no exterior.
Artigo 3º.-Distribución das prazas.
A distribución das prazas será compartida nun 50% entre a Consellería de Traballo e Benestar e as centrais sindicais en razón da súa representatividade na Comunidade Autónoma de Galicia, de acordo cos resultados obtidos nas derradeiras eleccións sindicais.
Artigo 4º.-Tipos de servizo.
1. Servizo de residencia.
O servizo de residencia consistirá no aloxamento e mantenza en réxime de pensión completa durante a quenda adxudicada ás persoas beneficiarias.
As quendas e tempadas ofertadas detállanse no anexo II desta orde.
2. Servizos para non residentes.
Poderán gozar do servizo de comedor os familiares e amigos das persoas residentes que veñan visitar a instalación, segundo as normas para a provisión de prazas que determine o/a director/a de cada residencia, e sen prexuízo da lóxica prioridade que se outorgue e se garanta ás persoas aloxadas.
Artigo 5º.-Os prezos.
Os prezos, tanto para os servizos de residencia como para os non residentes, establécense no Decreto 169/2003, do 13 de febreiro, polo que se fixan as tarifas de prezos relativas ás residencias de tempo libre.
Artigo 6º.-Solicitudes e documentación.
Polo que respecta ás prazas adxudicadas pola Consellería de Traballo e Benestar, farase unha única solicitude por unidade familiar.
Non se admitirán as solicitudes que inclúan persoas que desfrutaran dalgunha quenda na mesma residencia nalgún dos dous anos anteriores.
1. Solicitantes da quenda de familias numerosas deberán presentar:
Solicitude segundo modelo oficial (anexo I).
Copia do título de familia numerosa.
2. Resto de familias:
Solicitude segundo modelo oficial (anexo I).
Acreditación da discapacidade, de ser o caso.
O/a solicitante dará o seu consentimento expreso para a comprobación telemática do DNI ante o Ministerio da Presidencia segundo o Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización dos medios electrónicos (anexo I). No caso de que o solicitante non queira autorizar a Consellería de Traballo e Benestar para obter os datos do seu DNI, terá que achegar a copia deste xunto co resto da documentación.
Artigo 7º.-Presentación de solicitudes: lugar e prazo.
1. As solicitudes de estadías na residencia de tempo libre de Panxón presentaranse no rexistro do departamento territorial da Consellería de Traballo e Benestar en Vigo (rúa Concepción Arenal nº 8, 36201 Vigo) e as solicitudes de estadías na residencia de tempo libre do Carballiño presentaranse no rexistro do departamento territorial da Consellería de Traballo e Benestar en Ourense (avda. da Habana nº 79, 32004 Ourense), sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes tamén poderán presentarse vía telemática, accedendo a este tipo de presentación a través da aplicación informática establecida no enderezo da internet
http://www.xunta.es/servicios
, onde se disporán os medios de axuda para a presentación de solicitudes. Unha vez asinado co certificado dixital do solicitante o anexo I da solicitude, procederase á transferencia telemática da dita documentación ao Rexistro Telemático da Xunta de Galicia creado polo Decreto 164/2005, do 16 de xuño, modificado polo Decreto 38/2009, do 19 de febreiro.
3. O prazo de presentación de solicitudes abrirase o día da publicación desta orde no Diario Oficial de Galicia e rematará o 9 de abril de 2010.
Artigo 8º.-Requirimento de emenda.
As/os directoras/es das respectivas residencias comprobarán que os expedientes reúnen todos os requisitos exixidos nesta orde, en caso contrario procederán a reclamarlles por escrito ás persoas interesadas os documentos preceptivos para poder resolver o expediente, co apercibimento de que se así non se fixese nun prazo de 10 días, se lles terá por desistidas da súa petición de acordo co artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, logo da resolución do xefe territorial competente que deberá ditarse nos termos previstos no artigo 42 da dita lei.
Artigo 9º.-Adxudicación de estadías.
A adxudicación das prazas correspondentes á Consellería de Traballo e Benestar, efectuarase por sorteo de datas, que será público e terá lugar ante o xefe territorial da Consellería de Traballo e Benestar correspondente á localidade en que están situadas as residencias. Á data e ao lugar en que se realice o sorteo, daráselles publicidade mediante anuncio nas páxinas web
http://traballoebenestar.xunta.es/ e familiasgalegas.org. No antedito sorteo teranse en conta todas aquelas solicitudes presentadas dentro do prazo establecido. Todas as datas do prazo establecido no artigo 7º.3 entran en sorteo e delas sairá unha que será pola que se iniciará a adxudicación das prazas
, ata cubrir o total de cuartos dispoñibles. As prazas que queden vacantes por renuncias posteriores á súa adxudicación, ofertaranse ás persoas solicitantes que non obtivesen praza, seguíndose para estes efectos a orde de adxudicación establecida no sorteo.
A primeira quenda do mes de agosto en ambas as dúas residencias queda reservada ás familias que acrediten a súa condición de numerosas, podendo estas, non obstante, solicitar calquera outra das datas que se recollen no anexo II. A adxudicación desta quenda farase igualmente por sorteo de datas, sendo as sobrantes incluídas, de ser o caso, no procedemento xeral de adxudicación. As familias numerosas que se presenten ao resto das quendas entrarán no sorteo xeral e non terán ningunha preferencia.
Non se adxudicarán prazas por máis dunha quenda durante a tempada de verán.
Artigo 10º.-Resolución.
1. Correspóndelle ao xefe territorial competente por razón de territorio, por delegación da conselleira de Traballo e Benestar, a resolución das adxudicacións das estadías, levantando acta do devandito sorteo e remitindo o resultado aos respectivos director/a das residencias. Estes notificarán ás persoas interesadas a quenda e tempada concedida ou a non adxudicación, de ser o caso.
2. As resolucións recaídas neste procedemento esgotan a vía administrativa, e contra elas pode interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición ante o órgano que ditou o acto, no prazo dun mes a partir do día seguinte ao da notificación da dita resolución. Neste caso non poderá interpoñerse recurso contencioso-administrativo ata que sexa resolto expresamente ou por desestimación presunta o recurso de reposición.
Artigo 11º.-Pagamento do prezo da estadía.
As persoas beneficiarias realizarán, no prazo de dez días desde a recepción da confirmación da reserva por parte da residencia, un depósito de 30  por cuarto en concepto da dita reserva, e outro depósito, 30 días antes do inicio da quenda adxudicada, pola cantidade restante ata completar a totalidade do prezo da estadía.
Artigo 12º.-Anulación de estadías e reintegro de pagamentos.
No caso de que a persoa adxudicataria anulase as estadías, perderase a cantidade depositada en concepto de reserva, salvo causas de forza maior debidamente acreditadas. As cantidades depositadas con posterioridade seranlle devoltas, logo da reclamación da persoa interesada, unha vez instruído e resolto o expediente correspondente, de acordo coas porcentaxes que se detallan a continuación:
-Anulación ata 20 días antes da data do comezo do gozo das estadías 100%.
-Anulación entre 19 e 10 días antes da data de comezo do gozo das estadías 75%.
-Anulación entre 9 e 3 días antes da data de comezo do gozo das estadías 50%.
-Anulación con menos de 3 días ou unha vez comezado o gozo das estadías 25%.
A anulación de reservas efectuarase por carta certificada e para calcular a porcentaxe da devolución de cantidades tomarase como data de referencia a de rexistro de entrada na residencia, non facéndose, en ningún caso, responsable a residencia dos eventuais atrasos que poidan producirse no envío da devandita documentación.
Disposición adicional
Primeira.-Apróbase a delegación de competencias para resolver a adxudicación das estadías, nos xefes territoriais da Consellería de Traballo e Benestar en Ourense (para as que correspondan á Residencia de Tempo Libre do Carballiño) e de Vigo (para as que correspondan á Residencia de Tempo Libre de Panxón).
Disposicións derradeiras
Primeira.-Autorízase a secretaria xeral de Familia e Benestar a ditar as disposicións necesarias para o desenvolvemento desta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 9 de marzo de 2010.
Beatriz Mato Otero
Conselleira de Traballo e Benestar
Ver referencia pdf "05000D005P051.PDF"
ANEXO I
Ver referencia pdf "05000D006P055.PDF"